EELNÕU

Saue linn … 2025 nr …

**Projekteerimistingimuste andmine mitut kinnisasja läbiva uue elektripaigaldise rajamiseks**

Taotleja soovib rajada madalpinge elektrivõrguga liitumise Hüüru külas Klaoksemetsa (72701:002:0425) kinnistule. Planeeritav liitumine on videovalve, elektritööriistade ja -seadmete kasutuseks, ehitusõigus kinnistul puudub. Madalpinge maakaabel on planeeritud Hüüru küla Klaoksemetsa (72701:002:0425), 11185 Hüüru-Alliku-Saue tee L15 (72701:002:0384), Alliku küla Veski tee 59 (72701:002:1024) ja Kivimaa (72701:002:1560) katastriüksustele.

Asjaõigusseaduse (AÕS) §158¹ lõige 1 märgib, et kinnisasja omanik on kohustatud taluma oma kinnisasjal tehnovõrku või -rajatist ja lubama selle ehitamist kinnisasjale, kui tehnovõrk või -rajatis on vajalik avalikes huvides ja puudub muu tehniliselt ning majanduslikult otstarbekam võimalus tehnovõrguga või -rajatisega liituda sooviva isiku tarbimiskoha ühendamiseks tehnovõrguga või -rajatisega või tehnovõrgu või -rajatise arendamiseks. Kui universaalteenuse osutamise leping lõpeb, siis ei lõpe talumiskohustus juhul, kui vastava tehnorajatise kaudu kõikidele isikutele pakutavat teenust üldistel alustel edasi osutatakse. Käesolevas lõikes sätestatud talumiskohustus tekib kinnisasja avalikes huvides omandamise seaduses sätestatud korras sundvalduse seadmisega. Vastavalt lõikele 2 ei ole lõikes 1 sätestatud talumiskohustust isikul juhul, kui tehnovõrgust või -rajatisest tulenev kitsendus kinnisasja omanikule on oluliselt suurem kui avalik huvi tehnovõrgu või -rajatise vastu või tehnovõrguga liituda soovija huvi tehnovõrguga liitumise vastu ja on olemas võimalus ehitada tehnovõrk või -rajatis nii, et teise kinnisasja omanik ei satu samaväärsesse või halvemasse olukorda.

Ehitusseadustiku (EhS) § 26 lõike 5 sätestab, et kui projekteerimistingimuste andmise käigus selgub, et nende kehtestamine võib kaasa tuua kinnisasja või selle osa avalikes huvides omandamise, sealhulgas sundvõõrandamise, või selle suhtes sundvalduse seadmise vajaduse, teavitab pädev asutus kinnisasja omanikku seitsme päeva jooksul avalikes huvides omandamise, sealhulgas sundvõõrandamise, või sundvalduse seadmise vajaduse ilmnemise päevast arvates. Kinnisasja avalikes huvides omandamise seaduse (KAHOS) § 5 lõike 2 alusel ei pea projekteerimistingimused olema väljastatud, kui kinnisasi omandatakse kokkuleppel või kui seatakse kinnisasja omaniku nõusolekul sundvaldus.

EhS § 83 lõike 1 punkti 2 alusel on projekteerimistingimused nõutavad mitut kinnisasja läbiva uue elektripaigaldise rajamiseks. Sama paragrahvi lõike 2 alusel ei ole projekteerimistingimused nõutavad liini ja elektripaigaldise ehitamiseks kui nende ehitamise näeb ette detailplaneering või riigi või kohaliku omavalitsuse eriplaneering. Elektrituruseaduse (ELTS) § 3 alusel on elektripaigaldis elektrienergia tootmiseks, edastamiseks, muundamiseks, salvestamiseks, mõõtmiseks, müügiks või tarbimiseks kasutatavate seadmete, juhtide ja tarvikute paigaldatud talitluslik kogum. Käesolevat madalpinge elektrivõrguga liitumise rajamist ei näe ette ükski planeering.

Vabariigi Valitsuse 14. veebruari 2019. a määruse nr 10 „Elektrisüsteemi toimimise võrgueeskiri“ § 19 lg 5 kohaselt otsustab uue võrguühenduse loomise konfiguratsiooni ja tehniliste parameetrite üle võrguettevõtja. Seega on majandusliku ja tehnilise otstarbekuse hindamise pädevus võrguettevõtjal. Projekteerimistingimuste taotlusega on esitatud elektripaigaldise asendiplaan.

Projekteerimistingimused on taotletud Klaoksemetsa kinnistu liitumiseks madalpingel. Kinnistul puudub ehitusõigus. Taotleja soov on paigaldada elektrikilp ning võimaldada kinnistule elektrivarustus kinnistu hooldus- ja korrastustöödeks (ohtlike, kuivanud puude või tuulemurru likvideerimiseks) ning videovalve paigalduseks. Kinnistu omanik on teadlik, et elektrivõrguga liitumine ei anna õigustatud ootust ehitusõiguse saamiseks antud kinnistule.

Kavandatava tegevusega seonduvalt on potentsiaalselt puudutatud isikutele (Kivimaa ja Veski tee 59 omanikele ning Transpordiametile (11185 Hüüru-Alliku-Saue tee L15) ja Elering ASile (sundvaldusega tehnovõrk), Maa- ja Ruumiametile (maaparandussüsteemi maa-ala), MCF Group Estonia OÜ-le (sideehitise kaitsevöönd)) saadetud käesolev projekteerimistingimuste eelnõu tutvumiseks ning arvamuse avaldamiseks tähtajaga 10. mai 2025. a. Isikuid teavitati, et kui nad ei ole etteantud tähtajaks arvamust avaldanud, siis eeldab vallavalitsus, et nõustutakse käesolevate projekteerimistingimuste andmisega.

Ehitusseadustiku¹ § 83 lg 1 p 2 ja lg 2, EhS § 26 lg 5, AÕS § 158¹ lg 1 ja lg 2, KAHOS § 5 lg 2, ELTS § 3, Vabariigi Valitsuse 14. veebruari 2019. a määruse nr 10 „Elektrisüsteemi toimimise võrgueeskiri“ § 19 lg 5, Saue Vallavolikogu 25. jaanuari 2018. aasta määruse nr 9 „Planeerimisseaduse ja ehitusseadustiku rakendamine Saue vallas“ § 7 punkti 1 alusel ning arvestades 21. aprilli 2025. aasta projekteerimistingimuste taotlust nr 2511002/10637, annab Saue Vallavalitsus

**korralduse:**

1. Anda projekteerimistingimused mitut kinnisasja läbiva uue elektripaigaldise rajamiseks Hüüru küla Klaoksemetsa (72701:002:0425), 11185 Hüüru-Alliku-Saue tee L15 (72701:002:0384), Alliku küla Veski tee 59 (72701:002:1024) ja Kivimaa (72701:002:1560) katastriüksustel vastavalt korralduse lisale.
2. Projekteerimistingimused kehtivad … 2030.
3. Korralduse peale võib esitada 30 päeva jooksul arvates korralduse teatavakstegemisest Saue Vallavalitsusele vaide haldusmenetluse seaduses sätestatud korras või esitada kaebuse Tallinna Halduskohtule halduskohtumenetluse seadustikus sätestatud tähtaegadel ja korras.
4. Korraldus jõustub selle teatavaks tegemisest.

(allkirjastatud digitaalselt) (allkirjastatud digitaalselt)

Andres Laisk Kirsti Saar

vallavanem vallasekretär

Lisa

Saue Vallavalituse … 2025

korraldusele nr …

**PROJEKTEERIMISTINGIMUSED**

**Ehitustegevuse liigi täpsustus**: mitut kinnisasja läbiva uue elektripaigaldise rajamine

**Projekteerimistingimuste andja:**

Asutus: Saue Vallavalitsus

Asutuse registrikood: 77000430

Ametniku nimi (koostaja): Kaie Tobreluts

Ametniku ametinimetus: vallaarhitekt

Kontaktandmed: e-post kaie.tobreluts@sauevald.ee

**Taotluse andmed:**

Liik: projekteerimistingimuste taotlus detailplaneeringu koostamise kohustuse puudumisel

Number: 2511002/10637

Kuupäev: 21.04.2025

**Ehitamisega hõlmatava kinnisasja andmed:**

Hüüru küla, Klaoksemetsa (katastritunnus: 72701:002:0425; 4669.0 m², maatulundusmaa 100%),

Hüüru küla, 11185 Hüüru-Alliku-Saue tee L15 (katastritunnus: 72701:002:0384; 1165.0 m², transpordimaa 100%),

Alliku küla, Veski tee 59 (katastritunnus: 72701:002:1024; 8706.0 m², elamumaa 100%),

Alliku küla, Kivimaa (katastritunnus: 72701:002:1560; 6158.0 m², maatulundusmaa 100%).

1. **Tingimused:**
   1. koostada ehitusprojekt vastavalt võrguvaldaja tehnilistele tingimustele;
   2. elektripaigaldise paiknemine lahendada vastavalt lisatud skeemile (lisa 2);
   3. projekti koostamisel juhinduda Transpordiameti kirjast nr xxx (lisatakse);
   4. kinnistu omanik on teadlik, et elektrivõrguga liitumine ei anna õigustatud ootust ehitusõiguse saamiseks antud kinnistule.

(allkirjastatud digitaalselt) (allkirjastatud digitaalselt)

Andres Laisk Kirsti Saar

vallavanem vallasekretär